রবির সকালে ফের কাঁপল মায়ানমার! চরম আতঙ্ক, এখন কী অবস্থা?

ওয়েব ডেস্ক: রবির সকালে থরথর করে কাঁপল মাটি। ফের ভূমিকম্প (Earthquake) অনুভূত হল মায়ানমারে (Myanmar)। এদিন সকাল ৭টা ৫৪ মিনিট নাগাদ মায়ানমারের বিভিন্ন অঞ্চলে ভূকম্পন অনুভূত হয়। ইউরোপীয় ভূমধ্যসাগরীয় ভূকম্পন কেন্দ্র জানিয়েছে, রিখটার স্কেলে (Richter Scale) এই ভূমিকম্পের মাত্রা ছিল ৫.৬। কম্পনের উৎসস্থল ছিল ভূপৃষ্ঠ থেকে ৩৫ কিলোমিটার গভীরে। এই ঘটনায় এখনও পর্যন্ত কোনও প্রাণহানি বা ক্ষয়ক্ষতির খবর পাওয়া যায়নি।

ধারাবাহিক আফটারশকের (Aftershock) জেরে স্থানীয় মানুষজন চরম আতঙ্কিত। কারণ এর আগে, শুক্রবারও মায়ানমারে ভূমিকম্প অনুভূত হয়েছিল। ভারতের ন্যাশনাল সেন্টার ফর সিসমোলজি-র থেকে প্রাপ্ত তথ্য অনুযায়ী, সেই কম্পনের মাত্রা ছিল ৪.১ এবং উৎসস্থল ছিল ভূপৃষ্ঠ থেকে ১০ কিলোমিটার গভীরে।

আরও পড়ুন: জোড়া ভূমিকম্পে থরথর করে কাঁপল পাকিস্তান, এখন কী অবস্থা?

প্রসঙ্গত, গত ২৮ মার্চ সকালে মায়ানমারে ৭.৭ মাত্রার এক ভয়াবহ ভূমিকম্পে ব্যাপক ক্ষয়ক্ষতি হয়। সেই ভূমিকম্পে এখনও পর্যন্ত প্রায় তিন হাজার মানুষের মৃত্যু হয়েছে, আহত হয়েছেন প্রায় সাড়ে চার হাজার। নিখোঁজ রয়েছেন আরও চার শতাধিক মানুষ। ধ্বংসস্তূপের নিচে আটকে পড়া বহু মানুষকে উদ্ধারের কাজ এখনও চলছে। বহু ঘরবাড়ি, সড়ক, সেতু সম্পূর্ণ ভেঙে পড়েছে।

সেবারের প্রবল ভূমিকম্পের প্রভাব গিয়ে পৌঁছয় প্রতিবেশী দেশ থাইল্যান্ড পর্যন্ত। ব্যাংককে একটি নির্মীয়মাণ ৩০ তলা অট্টালিকা ধসে পড়ে, সেখানে বহু মানুষের মৃত্যুর খবর মিলেছে। এখন বিশেষজ্ঞরা আশঙ্কা করছেন, আরও আফটারশক হতে পারে আগামী দিনে। তাই আতঙ্কিত না হয়ে, সতর্ক থাকার পরামর্শ দেওয়া হয়েছে স্থানীয় বাসিন্দাদের।